ટિકિટ ન મળતાં નારાજ થયેલા BJP ના સિનિયર નેતા જસવંત સિંહ અપક્ષ તરીકે આ બેઠક પરથી સંભવત: તેમના જીવનની છેલ્લી ચૂંટણી લડી રહ્યા છે એટલે તેમના માટે આ મુકાબલો આબરૂનો સવાલ છે. કૉન્ગ્રેસમાંથી તાજેતરમાં જ પાટલી બદલીને BJPમાં આવેલા કર્નલ સોના રામ સામે તેમની ટક્કર છે. આ બેઠક પરથી AAPના માંગીલાલ ગોર, કૉન્ગ્રેસના હરીશ ચૌધરી અને BSPના શ્રવણ કુમાર પણ ચૂંટણી લડી રહ્યા છે. ભૌગોલિક દૃષ્ટિએ દેશનો આ સૌથી મોટો મતવિસ્તાર બાડમેર અને જેસલમેરનો બનેલો છે. અત્યાર સુધીમાં યોજાયેલી ૧૫ સંસદીય ચૂંટણી પૈકીની મોટા ભાગની કૉન્ગ્રેસે જીતી છે. આ મતવિસ્તારમાં જાટ, રાજપૂત, અનુસૂચિત જાતિ અને લઘુમતી કોમના મહત્તમ મતદારો છે. અનુસૂચિત જાતિ અને લઘુમતી મતદારો કૉન્ગ્રેસની પરંપરાગત વોટબૅન્ક ગણાય છે. અહીં જ્ઞાતિના આધારે મતદાન થાય છે, વિકાસ ખાસ મહત્વનો મુદ્દો નથી.